*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*22. számú előterjesztés*

Bátaszék Város Önkormányzata Képviselő-testületének 2017. február 15-én,

15 órakor megtartandó RENDKÍVÜLI ülésére

*Az EFOP-3.7.3-16 kódszámú „Az egész életen át tartó tanuláshoz hozzáférés biztosítása” című felhívás keretében támogatási kérelem benyújtásának jóváhagyása*

|  |
| --- |
| **Előterjesztő:** dr. Bozsolik Róbert polgármester**Készítette:** Izsák Mónika, a Bátaszékért Marketing NKft. ügyvezetője **Törvényességi ellenőrzést végezte**: Kondriczné dr. Varga Erzsébet jegyző**Tárgyalja:**Pénzügyi és Gazdasági Bizottság: 2017. 02. 14.KOIS Bizottság: 2017. 02. 14. |

 ***Tisztelt Képviselő-testület!***

A kulturális intézmények tanulást támogató társadalmi szerepvállalása erősítésének megvalósítására pályázati felhívás jelent meg EFOP-3.7.3-16 kódszámmal és „Az egész életen át tartó tanuláshoz hozzáférés biztosítása” címmel.

A konstrukció célja az 1603/2014. (XI. 4.) Korm. határozattal elfogadott, Az egész életen át tartó tanulás szakpolitikájának keretstratégiájában megfogalmazottak szerint a kulturális intézményekben megvalósuló egész életen át tartó tanulást biztosító szolgáltatások, tevékenységek, új tanulási tartalmak támogatása, valamint új típusú tanulási formák kialakítása sokszínű tematikájú programmal, az ehhez szükséges feltételek megteremtése, illetve a meglévő szolgáltatások továbbfejlesztése.

**Célcsoport** a lakosság, különös tekintettel a köznevelésben részt nem vevők, valamint a hátrányos, halmozottan hátrányos helyzetűek körére.

**A konstrukcióval elérni kívánt részcélok:**

* alapkompetenciák fejlesztése a nem formális és informális képzési formák és szolgáltatások (pl. távoktatás, e-learning) kiterjesztésével,
* a formális oktatásba való visszatérés vagy belépés elősegítése az egész életen át tartó tanulási tevékenységek által,
* kultúra bázisán megszerzett készségek hasznosítása a munkaerőpiacra és a társadalmi, ill. közéletbe való visszatérés érdekében,
* új innovatív tanulási lehetőségek és formák fejlesztése és elterjesztése a felnőttek számára,
* kulturális intézmények közötti együttműködések erősítése,
* tanulás tanulásának támogatása,
* digitalizált, tanulást segítő kulturális tartalmak (e-gyűjtemény stb.) felhasználási módjainak megismertetése az egész életen át tartó tanulás érdekében,
* állampolgári kompetencia, kulturális kifejezőkészség és a tudományos magyarázatok alkalmazására képessé tétel, anyanyelvi, nyelvi és digitális kompetenciák fejlesztése,
* funkcionális analfabetizmus visszaszorítása.

**Önállóan támogatható tevékenységek**

A fent meghatározott részcélok elérése érdekében az alábbi tanulási formák közül lehet választani (Ezek a képzési és önképzési, valamint tudásátadási formák nem járnak bizonyítvány, tanúsítvány megszerzésével):

1. Tanfolyam (nem oklevél, tanúsítvány stb. megszerzésére irányuló).

2. Klubfoglalkozás

3. Havi szakkör

4. Heti szakkör

5. Ismeretterjesztő előadássorozat

6. Műhelyfoglalkozás

7. Művészeti csoport, alkotócsoport

8. Foglalkozássorozat

9. Szabadegyetem

10. E-learning foglalkozások

11. Kompetenciafejlesztő szak- vagy alkotótábor

**Követelmény,** hogy a támogatható tevékenységekhez rendelt tanulási formákat úgy kell kiválasztani, hogy a programokba bevont személyek száma projektenként minimálisan összesen 100 fő legyen, illetve legalább három különböző tanulási formában minimum öt különböző tematikájú program választása kötelező, melyből legalább egynek az 1-8. között jelölt tanulási forma valamelyikének kell lennie.

**Választható, önállóan nem támogatható tevékenységek:**

**I. Eszközbeszerzés:** A programokhoz szükséges, projekthez szorosan kapcsolódó és nélkülözhetetlen eszközök beszerzése, amennyiben nem áll rendelkezésre. Támogatási kérelmenként legfeljebb a megítélt támogatás 10 %-áig. (A programokhoz szükséges anyagköltségek nem értendők bele.)

**II.** Az egyes tanulási formákhoz kapcsolódó **egyéni mentorálás, tanácsadás, segítségnyújtás**.

**III.** Regionális, területi együttműködési **hálózatépítés** az egész életen át tartó tanulás kiterjesztésének céljával.

A projekt **időtartama legalább 12 hónap, legfeljebb 36 hónap** (2017. szeptember 1 – 2020. augusztus 31-ig) A projekt megvalósítását legkésőbb a támogatási szerződés hatályba lépését követő két hónapon belül meg kell kezdeni.

Támogatási kérelmet közművelődési intézmény vagy fenntartója, működtetője, közművelődési közösségi színteret fenntartó önkormányzat, közművelődési megállapodással rendelkező és közművelődési intézményt, közművelődési közösségi színteret, népi kézműves alkotóházat fenntartó, működtető szervezet nyújthat be.

Amennyiben a pályázó a települési önkormányzat, úgy feltétel még az is, hogy az önkormányzat végzett 2015. évben közművelődési tevékenységet, és ezt jelentette a „Jelentés a 2015. évben folytatott közművelődési tevékenységekről” elnevezésű, 1438-as számú statisztikai adatlapon.

A pályázat benyújtásának határideje: **2017. március 2.**

**Vissza nem térítendő támogatásként 15-60 millió forint** között lehet igényelni.

Támogatás mértéke **100% (önkormányzatok esetén előfinanszírozás)**.

A támogatási kérelem összeállítása jelenleg egyeztetés alatt áll, így a költségekre vonatkozóan még nem rendelkezünk információkkal.

A pályázatban megvalósítani kívánt tevékenységek viszont az alábbiak:

**Előadássorozatok:**

* várostörténeti előadások
* tudatos életmód (növénytermesztés, táplálkozás, testápolás, takarítás, mentálhigiéné)
* szülők akadémiája

**Szakkörök, klubfoglalkozások, műhelymunkák:**

* textilművesség (patchwork, selyemfestés)
* nagyinet – digitális technikával kapcsolatos ismeretbővítés
* kézműves szakkör
* bútorfelújítás
* munkaerőpiaci reintegráció
* tánctanfolyam (néptánc, társastánc)
* digitális kultúra (hang, mozgókép, fotó)
* sakk
* generációk klubja
* múzeumpedagógiai foglalkozások a tájházban

**Tanfolyamok, nyári kurzusok:**

* Bútorfestés
* Ökotudatos életmód (természetes kozmetikumok készítése, befőzés stb.)
* Tánctábor

**Eszközbeszerzés:**

* bútorok (székek, asztalok, polcok, szekrények)
* sátrak
* hangtechnikai eszközök, hangszerek
* fényképezőgép, projektor, CD lejátszó

Kérem a tisztelt képviselő-testületet az előterjesztés megtárgyalására, a tájékoztató tudomásul vételére.

**Határozati javaslat:**

**„Az egész életen át tartó tanuláshoz hozzáférés biztosítása” című felhívás keretében támogatási kérelem benyújtásáról szóló tájékoztató tudomásul vételére**

Bátaszék Város Önkormányzatának Képviselő-testülete az EFOP-3.7.3-16 kódszámú „Az egész életen át tartó tanuláshoz hozzáférés biztosítása” című felhívás keretében benyújtandó pályázatra vonatkozó tájékoztatót megtárgyalta, az abban foglaltakat tudomásul veszi, és támogatja a támogatási kérelem benyújtását.

*Határidő:* 2017. március 2.

*Felelős*: Kondriczné dr. Varga Erzsébet jegyző

(a határozat megküldéséért)

Határozatról értesül: Bátaszékért Marketing NKft.

 BKÖH pénzügyi iroda

 irattár